سدھو کو 34 سالہ پرانے مقدمے میں ایک سال قید کی سزا 
 نوجوت سندھ سدھو پر یہ مقدمہ 27 دسمبر 1988 کو پنجاب کے شہر پٹیالہ میں سڑک پر ہونے والے ایک جھگڑے کے بعد درج کیا گیا تھا جس میں ایک 65 سالہ شہری کی موت واقع ہوگئی تھی۔ 
ویب ڈیسک — بھارتی ذرائع ابلاغ کے مطابق جمعرات کو سپریم کورٹ کے دو رکنی بینچ نے 2018 میں جاری کردہ اپنے ہی ایک حکم نامے پر نظر ثانی کرتے ہوئے سدھو کو ایک سال قید کی سزا سنائی ہے۔ بھارتی اخبار ’انڈیا ٹو ڈے‘ کے مطابق سدھو پر یہ مقدمہ 27 دسمبر 1988 کو پنجاب کے شہر پٹیالہ میں سڑک پر ہونے والے ایک جھگڑے کے بعد درج کیا گیا تھا۔ اس واقعہ میں سدھو اور ان کے ساتھی روپندر سنگھ سندھو کا پٹیالیہ میں سڑک پر گاڑی کھڑی کرنے پر ایک بزرگ شہری سے تنازع ہوگیا تھا۔ ایک 65 سالہ شہری گرنام سنگھ نے جب سدھو اور ان کے ساتھی کو سڑک سے گاڑی ہٹانے کے لیے کہا تو ان کے درمیان تلخ کلامی ہوگئی تھی جس کے بعد سدھو اور ان کے ساتھی نے گرنام سنگھ کو گاڑی سے نکال کر مار پیٹ کی تھی۔ بعدازاں گرنام سنگھ کی موت واقع ہوگئی تھی۔ ۔ البتہ 2018 میں سپریم کورٹ نے ناکافی ثبوتوں کی بنیاد پر ہائی کورٹ کی دی گئی تین برس قید کی سزا کو تبدیل کرکے صرف 1000 بھارتی روپے کا جرمانہ کردیا تھا۔ عدالتی فیصلے پر ردِعمل دیتے ہوئے سدھو نے ایک ٹوئٹ میں کہا کہ وہ خود کو قانون کے رحم و کرم پر چھوڑتے ہیں۔ متوفی گرنام سنگھ کے اہل خانہ نے 2018 کے سپریم کورٹ کے فیصلے پر نظر ثانی کی اپیل دائر کی تھی۔ اس درخواست پر رواں برس فروری میں سپریم کورٹ کے دور رکنی بینچ سماعت شروع کی تھی جس کے بعد بینچ نے جمعرات کو اپنا سابقہ فیصلہ تبدیل کرکے نوجوت سنگھ سدھو کو ایک برس قید کی سزا سنا دی۔